เศรษฐกิจก.ค.ชะลอตัว
ธปท.เผยภาวะเศรษฐกิจโดยรวมเดือนก.ค.ชะลอ แต่คาดว่าเป็นปัจจัยเพียงชั่วคราว มั่นใจครึ่งปีหลังยังขยายตัวได้ ตามการลงทุนที่แข็งแกร่งและความมั่นใจที่ดีขึ้นต่อเนื่อง
31 ส.ค. 2553

ธปท.เผยภาวะเศรษฐกิจโดยรวมเดือนก.ค.ชะลอ แต่คาดว่าเป็นปัจจัยเพียงชั่วคราว มั่นใจครึ่งปีหลังยังขยายตัวได้ ตามการลงทุนที่แข็งแกร่งและความมั่นใจที่ดีขึ้นต่อเนื่อง 
นายเมธี สุภาพงษ์ ผู้อำนวยการ สำนักเศรษฐกิจมหภาค สายนโยบายการเงิน ธนาคารแห่งประเทศไทย(ธปท.) เปิดเผยว่า ภาวะเศรษฐกิจโดยรวมในเดือนก.ค.ที่ผ่านมาขยายตัวในอัตราที่ชะลอลง เมื่อเทียบกับเดือนหน้า โดยการบริโภคภาคเอกชนหรือการใช้จ่ายในประเทศขยายตัว 5.1% จากเดือนก่อนที่ขยายตัวเร่งขึ้นไปที่ 8.3% เช่นเดียวกับภาคการส่งออกที่ชะลอเหลือ 21.2% จากเดือนก่อน 47.1% และภาคการผลิตที่ลดลงเหลือ 16.3% จากเดือนก่อน 21.9%
“การชะลอลงของเศรษฐกิจเดือนก.ค.ไม่ใช่ปัจจัยน่าห่วง เนื่องจากถึงการบริโภคจะลดลงก็ยังอยู่ในเกณฑ์ดี การส่งออกชะลอก็ยังอยู่ในคาดการณ์ที่เรามองไว้ก่อนนี้ ส่วนการผลิตที่ลดลงมา เป็นเพราะฐานเดือนก่อนสูง จากการเร่งผลิตทั้งเพื่อส่งออกและขายในประเทศในสินค้าหลายประเภท เช่น รถยนต์ และเครื่องใช้ไฟฟ้า แต่โดยรวมยังมีแนวโน้มโดยรวมยังดี” นายเมธีกล่าว
นายเมธี เปิดเผยว่า ภาวการณ์ชะลอตัวในเดือนก.ค.น่าจะเป็นเพียงชั่วคราว ไม่ใช่ปัจจัยที่จะทำให้เศรษฐกิจครึ่งปีหลังชะลอแต่อย่างไร เนื่องจากปัจจัยพื้นฐานเศรษฐกิจอยู่ในเกณฑ์ดี ขณะที่ความเชื่อมั่นของผู้บริโภคและนักลงทุนก็ปรับดีขึ้นต่อเนื่อง ที่สำคัญการลงทุนยังเพิ่มขึ้นต่อเนื่องไม่มีตกมาตั้งแต่ต้นปี โดยเดือนก.ค.นี้ขยายตัวเพิ่มขึ้น 22.1% จากเดือนก่อน 21.8%